**Informatīvais ziņojums**

Par 2020. gada 17. decembra Eiropas Savienības Vides ministru padomes sanāksmē izskatāmajiem jautājumiem

2020. gada 17. decembrī notiks Eiropas Savienības (turpmāk – ES) Vides ministru padomes sanāksme (turpmāk – Padomes sanāksme) Briselē.

Padomes sanāksmē plānots apstiprināt ES Padomes secinājumus par digitalizāciju vides labā, kā arī Padomes secinājumus par zaļu un apritīgu atjaunošanos. Padomes sanāksmē plānots panākt vienošanos par vispārējo pieeju par Eiropas Klimata likumu un Orhūsas regulas grozījumiem, un apstiprināt ES iesniegumu par atjaunoto nacionāli noteikto devumu (turpmāk – NDC). Padomes sanāksmē notiks viedokļu apmaiņa par ES Ķimikāliju stratēģiju.

**1. Padomes secinājumi par zaļu un apritīgu atjaunošanos**

–  apstiprināšana

2020. gada 11. martā Eiropas Komisija (turpmāk – EK) nāca klajā ar paziņojumu par Jaunu aprites ekonomikas rīcības plānu[[1]](#footnote-2), kura mērķis ir veidot tīrāku un konkurētspējīgāku Eiropu un sekmēt Eiropas Zaļā kursa[[2]](#footnote-3) ieviešanu. Plāns paredz veicināt aprites ekonomikas principu integrēšanu visās ekonomikas jomās, kas ir izšķirīgi, lai nodrošinātu klimatneitralitātes sasniegšanu līdz 2050. gadam un ekonomikas izaugsmes atsaistīšanu no resursu patēriņa, vienlaikus veicinot ES konkurētspēju ilgtermiņā un nevienu neatstājot novārtā.

Apstiprināšanai Padomes sanāksmē sagatavots ES Padomes secinājumu projekts "Padarīt atveseļošanos apritīgu un zaļu"(turpmāk – Secinājumu projekts)*.* Secinājumu projekts ietver Padomes vēstījumus gan attiecībā uz paziņojumu par Jaunu aprites ekonomikas rīcības plānu un Eiropas zaļo kursu, gan citiem saistītiem dokumentiem, piemēram, paziņojumu “Tīru planētu–visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku”[[3]](#footnote-4), Eiropas industriālo stratēģiju[[4]](#footnote-5)un Ilgtspēju sekmējošu ķimikāliju stratēģiju.

Secinājumu projekts ietver vēstījumus kontekstā ar 2020. gada 21. jūlija Eiropadomes secinājumiem par ES Daudzgadu finanšu shēmu un ES Atveseļošanās instrumentu “Nākamās paaudzes ES” , un tas uzsver šo instrumentu nozīmīgo lomu pandēmijas seku un it īpaši bezdarba ietekmju mazināšanā. Ietverti arī vēstījumi par nepieciešamību sagatavot ES līmeņa COVID-19 pandēmijas seku novēršanas plānu*.*

Secinājumu projekts ir iedalīts astoņās tematiskās daļās:

1. Par virzību uz atveseļošanos no COVID-19 pandēmijas;
2. Ilgtspējīga ražošana kā norma;
3. Stratēģiskas pieejas galvenajām produktu vērtību ķēdēm;
4. Atkritumu novēršana un jaunu iespēju radīšana;
5. Aprites ekonomika un digitālās tehnoloģijas;
6. Apritīguma veicināšana ES Vienotajā tirgū;
7. Globālo centienu vadībā;
8. Sekmju monitorings virzībā uz apritīgumu.

**Latvijas viedoklis**

Latvijas nostāja iekļauta pozīcijā Nr. 1. “Jauns aprites ekonomikas rīcības plāns. Par tīrāku un konkurētspējīgāku Eiropu”, kas apstiprināta 2020. gada 28. aprīļa Ministru kabineta sēdē.

Latvija atbalsta Padomes secinājumu “Padarīt atveseļošanos apritīgu un zaļu” apstiprināšanu esošajā redakcijā.

Latvija atbalsta Padomes secinājumos sniegtos priekšlikumus par ilgtspējīgu atveseļošanos. Ilgtspējīgas atveseļošanās pasākumiem ir jābūt sasaistītiem gan ar aprites ekonomikas jomu, gan ES notiekošo procesu digitalizāciju, gan jānodrošina ES noteiktā virzība uz klimatneitralitāti.

**2. Padomes secinājumi “Digitalizācija par labu videi”**

**-**apstiprināšana

Pēc Vācijas prezidentūras iniciatīvas ir izstrādāti Padomes secinājumi “Digitalizācija par labu videi”, balstoties uz ministru diskusijām neformālajā vides ministru sanāksmē š.g. jūlijā.

Secinājumu projektā uzsvērta digitālās transformācijas nozīme vides un klimata jomās identificēto problēmu risināšanā, virzoties uz klimata neitralitāti līdz 2050. gadam. Secinājumu projektā uzsvērta digitālo tehnoloģiju loma vides un klimata mērķu sasniegšanā, kā arī videi draudzīgu zaļo datu centru izveidošana un uzturēšana samazinātu šo tehnoloģiju negatīvo ietekmi uz vidi.

Secinājumos uzsvērtas mākoņdatošanas tehnoloģiju sniegtās priekšrocības un iespējas, attīstot vienotu ES datu telpu. Vienotās datu telpas ietvaros ES dalībvalstis varētu apmainīties ar vides un klimata jomas datiem, pilnveidojot dalībvalstu atbildīgo institūciju kontroles, uzraudzības funkciju kapacitāti. Vienlaikus secinājumu projektā uzsvērta digitālo tehnoloģiju loma ES ekonomikas ilgtermiņa attīstībā, uzsverot ka ES un dalībvalstīm jāpalielina investīcijas tehnoloģijās, tādējādi ilgtermiņā veicinot ES vides un klimata politikas mērķu sasniegšanu.

Secinājumu projektā uzsvērtas arī ES plānotās iniciatīvas aprites ekonomikas attīstībai, ieviešot digitālās produktu pases, kurās attiecīgi tiktu uzglabāta informācija par preces sastāvdaļām. Tādējādi tiks nodrošināts, ka dalībvalstu atbildīgās institūcijas preces pārstrādē izvēlās vispiemērotāko metodi, kas rada mazāku kaitējumu videi.

**Latvijas viedoklis**

Latvijas nostāja iekļauta informatīvajā ziņojumā par Eiropas Komisijas paziņojumu “Eiropas Zaļais kurss”, kas izskatīts 2020. gada 4. februāra Ministru kabineta sēdē, pozīcijā Nr. 1. “Jauns aprites ekonomikas rīcības plāns. Par tīrāku un konkurētspējīgāku Eiropu”, kas apstiprināta 2020. gada 28. aprīļa Ministru kabineta sēdē, kā arī pozīcijā par Eiropas Komisijas paziņojumu “Eiropas digitālās nākotnes veidošana”, kas apstiprināta 2020. gada 19. maija Ministru kabineta sēdē.

Latvijas kopumā atbalsta secinājumu apstiprināšanu sevišķi uzsverot:

* digitālās produktu pases iniciatīvas attīstīšanu;
* zaļo datu centru un mākoņdatošanas infrastruktūras pilnveidi;
* nepieciešamību izstrādāt vienotu ES datu telpu vides un klimata datu apmaiņai.

Papildus iepriekš minētajam Latvija uzsver, ka viens no būtiskākajiem izaicinājumiem, ar ko sastapsies ES dalībvalstis, ir savstarpēji saskaņotas politikas veidošana vides, klimata un digitālās transformācijas jomās, lai sasniegtu ES mērogā nospraustos mērķus.

**3. Ilgtspēju sekmējoša ķīmikāliju stratēģija ceļā uz vidi, kas brīva no toksikantiem**

- viedokļu apmaiņa

Padomes sanāksmē plānota viedokļu apmaiņa par 2020. gada 14. oktobrī EK publicēto Ilgtspēju sekmējošo ķīmikāliju stratēģiju ceļā uz vidi, kas brīva no toksikantiem (turpmāk – Stratēģija)[[5]](#footnote-6)

Stratēģija ir vērsta uz jaunu ilgtermiņa redzējumu par ES rīcībpolitiku ķīmisko vielu jomā, nosakot vairākas rīcības, kurās EK vēlas panākt lielāku progresu. Būtiskākās rīcības:

1. Veicināt inovācijas ar mērķi apgādāt ES ar drošām un ilgtspējīgām ķīmiskām vielām:

* ES kritēriju izstrāde drošām un konceptuāli ilgtspējīgām ķīmiskām vielām un atbalsts šādu vielu izmantošanai;
* drošu produktu un netoksisku materiālu aprites cikla nodrošināšana;
* ķīmisko vielu ražošanas zaļināšana un atbalsts digitālo tehnoloģiju pielietošanā;
* kritiski svarīgu ķīmisko vielu ražošanas un piegādes ilgtspējas nodrošināšana.

1. Izstrādāt stingrāku regulējumu, lai risinātu aktuālos vides un cilvēku veselības aizsardzības jautājumus:

* patērētāju, mazāk aizsargātu iedzīvotāju grupu (bērnu, grūtnieču, vecāka gada gājuma cilvēku) un nodarbināto aizsardzība no visbīstamākajām ķīmiskām vielām;
* cilvēku un vides aizsardzība no ķīmisko vielu kombinētās iedarbības;
* ķīmisko vielu piesārņojuma novēršana vidē, ieviešot jaunas ķīmisko vielu bīstamības klases un nosakot īpašas prasības perfluoralkilvielām un polifluoralkilvielām.

1. Vienkāršot un apvienot regulējumu, kā arī nodrošināt datu pieejamību:

* koordinēt ķīmisko vielu drošuma novērtējumu visās jomās;
* REACH[[6]](#footnote-7) regulas ierobežojumu un licencēšanas procesu pārskatīšana;
* ķīmisko vielu, maisījumu un izstrādājumu, jo īpaši importēto, uzraudzības un kontroles kapacitātes stiprināšana;
* nodrošināt pieeju datiem, kas nepieciešami drošuma novērtējuma procesā, kā arī paplašināt REACH regulas prasības iesniegt informāciju un atbalstīt pētniecību, vides monitoringu un cilvēku biomonitoringu.

Stratēģijas pielikumā (Rīcības plāns)izklāstītie pasākumi, tostarp tiesību aktu priekšlikumi un mērķtiecīgi grozījumiREACH regulā*,* ietverti indikatīvā laika grafikā no 2021. gada līdz 2024. gadam.

Padomes sanāksmē plānota viedokļu apmaiņa, balstoties uz Prezidentūras sagatavotajiem jautājumiem.

**Latvijas viedoklis**

Latvijas nostāja iekļauta pozīcijā Nr. 1. “Ilgtspēju sekmējoša ķīmikāliju stratēģija ceļā uz vidi, kas brīva no toksikantiem”.

**Latvija kopumā** **atbalsta** EK sagatavoto Stratēģiju, kas vērsta uz dažādu darbību kopumu drošā ķīmisko vielu pārvaldībā.

Latvijas atbildes uz jautājumiem:

*1. Vai Stratēģijas vispārīgie mērķi ir atbilstoši, t.sk. ietverot Padomes 2019. gada secinājumus Virzībā uz ilgtspējīgu Savienības ķīmikāliju politikas stratēģiju[[7]](#footnote-8) (turpmāk – 2019. gada Padomes secinājumi)?*

Latvija atzinīgi novērtē Stratēģijas mērķus un ietvertās aktivitātes, un, jo īpaši, noteiktu bīstamu vielu, piemēram, endokrīnās sistēmas grāvējvielu, drošu pārvaldību, lai aizsargātu vidi un patērētājus, t.sk. mazāk aizsargātas iedzīvotāju grupas, kas uzsvērts arī 2019. gada Padomes secinājumos. Ņemot vērā stratēģijas sasaisti ar citām ES iniciatīvām, piemēram, ES Bioloģiskās daudzveidības stratēģiju, stratēģiju “No lauka līdz galdam”, Eiropas Farmaceitisko līdzekļu stratēģiju, īpaša vērība būtu jāvelta koordinācijas mehānismu efektivitātes uzlabošanai, lai sasniegtu izvirzītos mērķus.

Latvijas ieskatā Stratēģijas pielikumā iekļautais Rīcības plāns ir ļoti ambiciozs. Latvija norāda, ka nav skaidrs nepieciešamā finansējuma avots šīs ambiciozās, visaptverošās stratēģijas ieviešanai. Papildus ir nepieciešams izstrādāt visaptverošu izvērtējumu par ES konkurētspējas saglabāšanu pasaulē, lai pārliecinātos, ka stratēģijas mērķu ieviešana ir saskaņā ar citu politikas nozaru mērķu ieviešanu un īstenošanu.

*2. Kā novērtē priekšlikumu noteikt regulējumu visbīstamākajām ķīmiskajām vielām, sākotnēji attiecinot to uz plaša patēriņa produktiem un vēlāk paplašinot citās jomās, kurās tas nepieciešamas, pamatojoties uz vispārīgo riska pārvaldības pieeju un atļaujot to izmantošanu tikai būtiskiem pielietojumiem?*

Latvija atbalsta ierosinājumu paplašināt vispārējo riska pārvaldības pieeju, lai nodrošinātu, ka plaša patēriņa produktu ražošanā netiek izmantotas ķīmiskās vielas, kas izraisa vēzi, gēnu mutācijas, ietekmē reproduktīvo vai endokrīno sistēmu vai ir noturīgas un bioakumulatīvas. Latvija pauž viedokli, ka kritērijiem, kas noteiks visbīstamāko ķīmisko vielu izmantošanu noteiktos lietojumu veidos, ir jābūt skaidri definētiem un nepārprotamiem.

Latvija pauž viedokli, ka visbīstamāko ķīmisko vielu aizliegšana dažādos produktos un izstrādājumos jāizvērtē kopā ar līdzvērtīgu alternatīvu pieejamību. Papildus būtu arī jāvērtē bīstamo vielu reālās emisijas no šiem izstrādājumiem to lietošanas laikā. Prioritāri ir aizstājamas tās bīstamās vielas izstrādājumos (vienlaicīgi identificējot to alternatīvas), kuru emisijas ārējā vidē no izstrādājumiem ir tik lielas, ka var apdraudēt sabiedrības veselību. Izšķirošā loma ir biomonitoringam, kas var parādīt reālo ekspozīciju, kurai cilvēki ir pakļauti. Cilvēku un vides (bio)monitorings ļaus noteikt prioritātes Stratēģijas apjomīgajiem uzdevumiem, vienlaikus ņemot vērā, ka tas var ietekmēt arī ES konkurētspēju globālajā tirgū.

*3. Kā novērtē EK priekšlikumu par REACH regulas pantu grozījumiem, lai ieviestu noteiktus Stratēģijas priekšlikumus?*

Latvija atbalsta EK priekšlikumu veikt grozījumus REACH regulas prasībās, lai sekmētu labāku vides un cilvēku veselības aizsardzību. Vienlaikus norāda, ka jāizvērtē ietekme uz uzņēmumiem un kādu papildu resursu slogu tas var radīt, jo īpaši uz maziem un vidējiem uzņēmumiem. Grozījumi REACH regulas tekstā jāveic saskaņoti, apkopojot sniegtos priekšlikumus, kas minēti Stratēģijā.

Latvija atbalsta priekšlikumu paplašināt reģistrācijas pienākumu saskaņā ar REACH regulu, attiecinot to uz tiem polimēriem, kas rada bažas, kā arī grozīt prasības, lai varētu identificēt visas ES ražotās vai importētās kancerogēnās vielas neatkarīgi no to apjoma.

Attiecībā uz REACH regulā paredzēto licencēšanas un ierobežošanas procesu vienkāršošanu, Latvija norāda, ka šie elementi nedrīkst zaudēt REACH regulas ietvarā noteiktos mērķus cilvēka veselības un vides aizsardzībai no negatīvās ķīmisko vielu ietekmes.

Latvija pauž viedokli, ka nepieciešama papildu informācija par Stratēģijā minēto priekšlikumu EK uzticēt pienākumu veikt revīzijas dalībvalstīs, lai nodrošinātu atbilstību ķīmisko vielu pārvaldības jomas tiesību aktos, jo īpaši REACH regulai. Latvija piesardzīgi vērtē nepieciešamību noteikt EK šādu pienākumu, jo dalībvalstis apkopo un sniedz informāciju par ķīmisko vielu regulējošo tiesību aktu ieviešanu, t.sk. REACH regulu.

Latvija atbalsta stiprināt Eiropas Ķimikāliju aģentūras kapacitāti un palielināt tās finansēšanas modeļa ilgtspēju.

**4.** **Par priekšlikumu Eiropas Parlamenta un Padomes Regulai ar ko groza Eiropas Parlamenta un Padomes 2006. gada 6. septembra Regulu Nr. 1367/2006/EK par to, kā Kopienas iestādēm un struktūrām piemērot Orhūsas Konvenciju par pieeju informācijai, sabiedrības dalību lēmumu pieņemšanā un iespēju vērsties tiesu iestādēs saistībā ar vides jautājumiem**

**-**vispārējā pieeja

EK 2020. gada 14. oktobrī izplatījusi priekšlikumu[[8]](#footnote-9) Eiropas Parlamenta un Padomes Regulai, ar ko groza Eiropas Parlamenta un Padomes 2006. gada 6. septembra Regulu Nr. 1367/2006/EK par to, kā Kopienas iestādēm un struktūrām piemērot Orhūsas Konvenciju par pieeju informācijai, sabiedrības dalību lēmumu pieņemšanā un iespēju vērsties tiesu iestādēs saistībā ar vides jautājumiem (turpmāk – Orhūsas regulas grozījumi).

Priekšlikuma mērķis ir nodrošināt ES regulējuma atbilstību Orhūsas konvencijai. Priekšlikums paredz paplašināt nevalstisko organizāciju iespējas pieprasīt administratīvo pārskatīšanu. Pašlaik to var pieprasīt tikai attiecībā uz individuāla rakstura administratīvajiem aktiem (aktiem, kuru adresāts ir persona vai kuru gadījumā ir iespējams noteikt konkrētu personu, ko attiecīgais akts skar). Turpmāk nevalstiskās organizācijas varēs pieprasīt administratīvo pārskatīšanu jebkuram ES iestādes vai struktūras pieņemtam neleģislatīvam aktam (piemēram, deleģētais un īstenošanas akts), kas ir juridiski saistošs, kam ir ārējā ietekme un kas šīs ietekmes dēļ var pārkāpt ES tiesību aktus vides jomā.

Priekšlikuma mērķis ir attiecināt šīs prasības ne tikai uz administratīvajiem aktiem, kas sekmē vides politikas mērķu īstenošanu, bet uz jebkuru administratīvo aktu, kas pārkāpj ES tiesību aktus vides jomā, neatkarīgi no tās rīcībpolitiskajiem mērķiem.

**Latvijas viedoklis**

Latvijas nostāja iekļauta pozīcijā Nr. 1.” Par priekšlikumu Eiropas Parlamenta un Padomes Regulai ar ko groza Eiropas Parlamenta un Padomes 2006. gada 6. septembra Regulu Nr. 1367/2006/EK par to, kā Kopienas iestādēm un struktūrām piemērot Orhūsas Konvenciju par pieeju informācijai, sabiedrības dalību lēmumu pieņemšanā un iespēju vērsties tiesu iestādēs saistībā ar vides jautājumiem”, kas apstiprināta 2020. gada 17. novembra Ministru kabineta sēdē.

Latvija atbalsta vispārējās pieejas panākšanu par Orhūsas regulas grozījumiem. Latvija atbalsta, ka, stājoties spēkā Orhūsas regulas grozījumiem, ES institūciju izdotie administratīvie akti vides jomā kļūst faktiski apstrīdami un pārsūdzami.

**5.  ES Klimata likums**

- vispārējā pieeja

2020. gada 5. marta ES Vides ministru padomē EK prezentēja priekšlikumu Eiropas Parlamenta un Padomes Regulai, ar ko izveido sistēmu klimata neitralitātes sasniegšanai un groza Regulu (ES) Nr.2018/1999 (turpmāk – Eiropas Klimata likumu)[[9]](#footnote-10). Priekšlikums ir daļa no Eiropas Zaļā kursa ietvaros plānotajām rīcībām atbilstoši Eiropadomes 2019. gada 12 . - 13. decembra secinājumiem. Eiropas Klimata likuma mērķis ir radīt apstākļus efektīvai un godīgai pārejai, reizē sniedzot paredzamību investoriem un citiem ekonomikas dalībniekiem, lai sekmētu pāreju uz klimatneitralitāti 2050. gadā.

2020. gada 17. septembrī EK vienlaikus ar paziņojumu “Eiropas 2030. gada klimata politikas ieceru kāpināšana. Investīcijas klimatneitrālā nākotnē iedzīvotāju labā””[[10]](#footnote-11), kā arī tam pievienoto ietekmes novērtējumu, nāca klajā ar grozījumu Eiropas Klimata likuma redakcijā, pievienojot 2030. gada mērķi – siltumnīcefekta gāzu (turpmāk - SEG) neto emisiju (emisijas, no kurām atskaitīta piesaiste) samazinājumu par ***vismaz 55 %*** (iepriekš piedāvātais samazinājums 50-55%) līdz 2030. gadam (salīdzinājumā ar 1990. gada līmeni).

2020. gada 23. oktobra ES Vides ministru sanāksmē tika apstiprināta daļējā vispārējā vienošanās par Eiropas Klimata likumu. Līdz šim ir notikušas aktīvas diskusijas par Eiropas Klimata likuma priekšlikumu gan politiskā, gan ekspertu līmenī, tostarp bilaterālas sarunas ar ES dalībvalstīm par EK ierosināto “vismaz -55% mērķi”, tā apstiprināšanas līmeni un priekšnosacījumiem.

Eiropas Parlaments 2020. gada 8. oktobrī pirmajā lasījumā pieņēma grozījumus Eiropas Klimata likumā. Eiropas Parlaments ierosina 2030. gada mērķi noteikt kā -60% neto SEG emisiju samazinājumu (salīdzinot ar 1990. gadu, neiekļaujot emisiju piesaisti zemes izmantošanas, zemes izmantošanas maiņas un mežsaimniecības sektorā), turklāt klimatneitralitāte būtu jāsasniedz arī katras dalībvalsts līmenī.

**Latvijas viedoklis**

Latvija kopumā atbalsta piedāvāto kompromisa redakciju un vispārējās pieejas panākšanu par Eiropas Klimata likumu, t.sk. tajā iekļaujot 2020. gada 10. – 11. decembra Eiropadomes panāktos rezultātus attiecībā uz SEG emisiju mērķi.

Latvija atbalsta EK priekšlikumu paaugstināt ES SEG emisiju samazināšanas mērķi uz vismaz -55% samazinājumu 2030. gadā salīdzinājumā ar 1990. gadu.

Latvijas nostāja par SEG samazinājumu ES 2030. gadā “līdz -55%, salīdzinot ar 1990. gadu” iekļauta nacionālajā pozīcijā Nr. 1 “Par priekšlikumu Eiropas Parlamenta un Padomes Regulai ar ko izveido sistēmu klimatneitralitātes sasniegšanai un groza Regulu (ES) Nr. 2018/1999 (Eiropas Klimata likums)”, kas apstiprināta 2020. gada 21. maija Ministru kabineta sēdē.

Latvijas nostāja par SEG emisiju samazinājumu ES 2030. gadā par vismaz -55%, salīdzinot ar 1990. gadu, iekļauta nacionālajā pozīcijā “Par Eiropas Komisijas paziņojumu “Eiropas 2030. gada klimata politikas ieceru kāpināšana. Investīcijas klimatneitrālā nākotnē iedzīvotāju labā”””, kas apstiprināta 2020. gada 29. septembra Ministru kabineta sēdē.

Latvijas nostāja iekļauta nacionālajā pozīcijā “Par 2020. gada 10.-11. decembra Eiropadomē izskatāmajiem jautājumiem”, apstiprināta 2020.gada 8. decembra Ministru kabineta sēdē.

**6. ES iesniegums par atjaunoto NDC**

- apstiprināšana

Saskaņā ar Apvienoto Nāciju Organizācijas Vispārējās konvencijas par klimata pārmaiņām (turpmāk – Klimata konvencija) Parīzes nolīguma 4. panta 9. paragrāfu, tā Pusēm ir jāiesniedz atjaunotus NDC[[11]](#footnote-12). Katram nākamajam iesniegtajam NDC jābūt ambiciozākam par iepriekš iesniegto.

2015. gada 6. martā ES un tās dalībvalstis Klimata konvencijas sekretariātā iesniedza ES NDC, kurā tika ietverts uz to brīdi aktuālais ES 2030. gada SEG emisiju samazināšanas mērķis -vismaz 40% SEG samazinājums salīdzinājumā ar 1990. gadu.

Vācijas prezidentūra sadarbībā ar EK ir sagatavojusi ES NDC iesnieguma projektu saskaņā ar Klimata konvencijas pieņemtajām vadlīnijām. Sanāksmē paredzēta Vācijas prezidentūras un EK sagatavotā ES NDC iesnieguma apstiprināšana. ES NDC iesnieguma projektā kvadrātiekavās ir atstātas sadaļas, kas šobrīd nevar tikt aizpildītas. Šīs sadaļas ir saistītas ar Eiropadomes lēmumu par ES 2030. gada SEG mērķa paaugstināšanu, kas varētu tikt pieņemts 2020. gada 10. - 11. decembrī. Paredzams, ka teksts kvadrātiekavās tiks aizpildīts atbilstoši Eiropadomē pieņemtajam lēmumam īsi pirms Vides ministru padomes.

**Latvijas viedoklis**

Latvija atbalsta Vācijas prezidentūras un EK sagatavoto ES NDC iesnieguma projekta priekšlikumu, t.sk. tajā iekļaujot 2020. gada 10. – 11. decembra Eiropadomes panāktos rezultātus attiecībā uz SEG emisiju mērķi.

Latvija atbalsta EK priekšlikumu paaugstināt ES SEG emisiju samazināšanas mērķi uz vismaz -55% samazinājumu 2030. gadā salīdzinājumā ar 1990. gadu.

Latvijas nostāja iekļauta nacionālajā pozīcijā “Par Eiropas Komisijas paziņojumu “Eiropas 2030. gada klimata politikas ieceru kāpināšana. Investīcijas klimatneitrālā nākotnē iedzīvotāju labā”””, apstiprināta 2020. gada 29. septembra Ministru kabineta sēdē.

Latvijas nostāja iekļauta nacionālajā pozīcijā “Par 2020. gada 10 .- 11. decembra Eiropadomē izskatāmajiem jautājumiem”, apstiprināta 2020. gada 8.decembra Ministru kabineta sēdē.

**Latvijas delegācijas vadītājs:** Alise Balode, vēstniece, Latvijas Republikas Pastāvīgās pārstāves Eiropas Savienībā vietniece

Vides aizsardzības un reģionālās attīstības ministra p.i.  
aizsardzības ministrs Artis Pabriks

Vides aizsardzības un reģionālās attīstības ministrijas  
valsts sekretārs Edvīns Balševics

1. Eiropas Komisijas 2020. gada 11. marta paziņojums Eiropas Parlamentam, Padomei, Eiropas Ekonomikas un Sociālo lietu komitejai un Reģionu komitejai “Jauns aprites ekonomikas rīcības plāns. Par tīrāku un konkurētspējīgāku Eiropu”. COM(2020) 98 final [↑](#footnote-ref-2)
2. Eiropas Komisijas 2019. gada 11. decembra paziņojums Eiropas Parlamentam, Padomei, Eiropas Ekonomikas un Sociālo lietu komitejai un Reģionu komitejai “Eiropas zaļais kurss”. COM(2019) 640 final [↑](#footnote-ref-3)
3. Eiropas Komisijas 2018.gada 28.novembra paziņojums “Tīru planētu–visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku” COM(2018) 773 [↑](#footnote-ref-4)
4. Eiropas Komisijas 2020. gada 10. marta paziņojums “Jauna Eiropas industriālā stratēģija” COM(2020) 102 [↑](#footnote-ref-5)
5. <https://eur-lex.europa.eu/legal-content/LV/TXT/?uri=CELEX:52020DC0667&qid=1607373931367> [↑](#footnote-ref-6)
6. Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK; <https://eur-lex.europa.eu/legal-content/LV/TXT/PDF/?uri=CELEX:32006R1907&from=EN> [↑](#footnote-ref-7)
7. <https://data.consilium.europa.eu/doc/document/ST-10713-2019-INIT/lv/pdf> [↑](#footnote-ref-8)
8. Pieejams tiešsaistē latviešu valodā: <https://eur-lex.europa.eu/legal-content/LV/TXT/PDF/?uri=CELEX:52020PC0642&from=EN> [↑](#footnote-ref-9)
9. <https://eur-lex.europa.eu/legal-content/EN/TXT/?qid=1547536916236&uri=CELEX:52020PC0080> [↑](#footnote-ref-10)
10. <https://eur-lex.europa.eu/legal-content/EN/TXT/?qid=1602655603262&uri=CELEX:52020DC0562> [↑](#footnote-ref-11)
11. Latvijas saistības Parīzes nolīguma kontekstā izriet no saistībām, ko paredz ES NDC. Tas paredz ES dalībvalstu kopīgo apņemšanos samazināt SEG emisijas par vismaz 40 % līdz 2030. gadam salīdzinājumā ar 1990. gadu. Šo mērķi visas ES dalībvalstis pirms Parīzes nolīguma apstiprināšanas vienbalsīgi apstiprināja 2014. gada 24. oktobrī, pieņemot Eiropadomes secinājumus „Par klimata un enerģētikas politikas satvaru laikposmam līdz 2030. gadam”. [↑](#footnote-ref-12)